এ বার মহিলাদের জন্য আসন সংরক্ষণের প্রক্রিয়া শুরু করে দিল এয়ার ইন্ডিয়া। মহিলাদের জন্য আসন সংরক্ষিত রাখা হচ্ছে এয়ার ইন্ডিয়ার অন্তর্দেশীয় উড়ানে (ডোমেস্টিক ফ্লাইট)। ভারতে এই প্রথম। ওই আসন সংরক্ষণের জন্য বাড়তি বিমান-ভাড়া গুণতে হবে না মহিলা যাত্রীদের। ট্রেনে ও মেট্রো রেলে মহিলাদের জন্য আসন সংরক্ষিত থাকলেও এত দিন ভারতে কোনও বিমান সংস্থার উড়ানেই মহিলাদের জন্য আসন সংরক্ষণের ব্যবস্থা ছিল না। বিশ্বে এয়ার ইন্ডিয়াই সম্ভবত প্রথম কোনও বিমান সংস্থা যারা উড়ানে মহিলাদের জন্য আসন সংরক্ষণের ব্যবস্থা চালু করল। এয়ার ইন্ডিয়ার রেভিনিউ ম্যানেজমেন্টের জেনারেল ম্যানেজার মীনাক্ষি মালিক বলেছেন, ‘‘এয়ার ইন্ডিয়ার প্রত্যেকটি ডোমেস্টিক ফ্লাইটের তৃতীয সারিতে ‘ইকোনমি ক্লাসে’র ছ’টি আসন মহিলাদের জন্য সংরক্ষিত রাখা হচ্ছে।’’